Za pridobitev gradbenega dovoljenja potrebujete projektno dokumentacijo, ki vam jo bo izdelal arhitekt. Ta je sestavljena iz idejne zasnove za pridobitev projektnih in drugih pogojev, projektne dokumentacije za pridobitev mnenj in gradbenega dovoljenja, projektne dokumentacije za izvedbo gradnje ter projektne dokumentacije izvedenih del. Dokumentacija je precej obširna, zajema pa vse od pridobivanja soglasij izvajalcev javnih gospodarskih služb do zasnove tlorisov, navedbe načrtovanih uporabljenih materialov in prikaz komunalne strukture objekta.